VEGA præsenterer

**Lucinda Williams kommer til VEGA med mesterværket**

*Den 15. juni får Lucinda Williams tiden til at stå stille i Store VEGA, når hun gennemspiller det Grammy-vindende album Car Wheels On A Gravel Road.*

I anledning af 20-årsdagen for det indflydelsesrige mesterværk, *Car Wheels On A Gravel Road*, kommer den Grammy-vindende countrystjerne Lucinda Williams til VEGA.

Aftenen byder på en smuk og nostalgisk gennemgang af det legendariske album efterfulgt af en håndfuld sange fra den imponerende diskografi. Pitchfork har netop revideret musikken ved at udgive en dybdegående albumanmeldelse, der hylder hendes sangskrivning. De skriver bl.a:   
  
*“I live in my head, pretty much,” Williams said in 1998. For all of its journeying, Car Wheels on a Gravel Road emerges as eternal proof that home, inside you, is worth fighting for.”*

Sangerinden udgav sit første album, *Ramblin* i 1979, hvor hun på mesterlig vis fortolker blues- og contrysange. Men det massive gennembrud kom først i 1998 med *Car Wheels On A Gravel Road*. Albummet solgte guld i USA og modtog en Grammy i kategorien ”Best Contemporary Folk Album”.

Williams sammenblander stilsikkert country og rock, der emmer af barske historier fra det levede liv og kærlighedens kringlede veje. Sangskriveren mestrer at forvandle smerte til skønhed, fremført af hendes berusende stemme i et støvet, men skarptskåret lydbillede.

Sidst Lucinda Williams var forbi Store VEGA var i 2007, hvor hun med stor intimitet og nærvær fik salen til at slå gnister af begejstring. Storrosende Klaus Lynggaard skrev for Information:

*”… Men vi surfede i selskab med Williams og hendes brave mænd gennem et af tidens stærkeste repertoirer, båret igennem af solistens aldrig mindre end overbevisende vokalpræstationer og et band så instrumentalt begavet, at man måtte sig forbarme.”*

**Fakta om koncerten**  
Lucinda Williams (US)  
Mandag d. 15. juni 2020 kl. 20:00  
Store VEGA, Enghavevej 40, 1674 København V  
Billetpris: 340 kr. + gebyr  
Billetsalget starter i dag via vega.dk og Ticketmaster.